|  |  |
| --- | --- |
| Notat |  |
| Til ministeren | 22. august 2017 |

# Kommenteret høringsnotat om udkast til ændring af bekendtgørelse om ikkekommercielt tv i MUX 1

# Slots- og Kulturstyrelsen sendte den 6. juni 2017 et udkast til ændring af bekendtgørelse om ikkekommercielt tv i MUX 1 i offentlig høring med frist den 2. august 2017, hvor følgende tre ændringer blev foreslået:

1. indførsel af en lempelse i bekendtgørelsens § 11, stk. 4, som gør det muligt, at genudsende stationens egne programmer, som er produceret inden 2014,
2. ændring af kravet om lokalt indhold i § 11, stk. 3, hvorefter det vil være at anse som lokalt indhold, hvis programmerne omhandler lokale forhold, som derved vil have en særlig interesse for befolkningen i tilladelsesområdet og de tilgrænsende tilladelsesområder samt
3. ændring af proceduren i § 10, stk. 3, i forhold til udsendelse af europæiske programmer i den øvrige sendetid, hvormed dette ikke længere skal kræve forhåndsgodkendelse fra Radio- og tv-nævnet.

I alt har syv organisationer mv. afgivet høringssvar. I det følgende redegøres for hovedsynspunkterne i de modtagne høringssvar samt for Kulturministeriets kommentarer.

På baggrund af de indkomne høringssvar, finder Kulturministeriet, at der bør foretages yderligere tre ændringer af bekendtgørelsen. Der er alene tale om ændringer af administrativ karakter og præcisering af gældende ret. Disse tre ændringer har i sagens natur ikke været i høring, men foreslås – henset til deres karakter – gennemført på trods heraf.

**Genudsendelse af egne tidligere programmer**

Sendesamvirket Hovedstaden mener, at ændringen er positiv, da mange lokale tv-stationer har et stort bagkatalog af gode ældre programmer. De mener, at nyordningens formål med vægt på den lokale forankring stadig kan fastholdes med ændringen.

Radio- og tv-nævnet konstaterer, at tilføjelsen af § 11, stk. 4, 1. pkt., er en præcisering af gældende ret, og at § 11, stk. 4, 2. pkt., er en ny undtagelse, som giver tilladelseshaverne mulighed for at udsende egne programmer produceret inden 2014 i øvrig sendetid. Nævnet bemærker, at programmerne fortsat skal opfylde vilkårene i bekendtgørelsen og programtilladelsen. Ydermere bemærker nævnet, at tilføjelsen af § 11, stk. 4, 2. pkt., medfører, at nogle af programmerne modtager dobbelttilskud fra den gældende ordning og evt. en tidligere ordning, hvilket findes uhensigtsmæssigt.

*Kulturministeriets kommentarer:*

Kulturministeriet noterer sig Sendesamvirket Hovedstadens bemærkninger.

Kulturministeriet bemærker, at tilskuddet til de ikkekommercielle lokale tv-stationer ydes som et samlet tilskud til dækning af alle udgifter i forbindelse med programvirksomheden. Alle stationerne er forpligtede til minimum 50 uger årligt at udsende i alt 10 timers programvirksomhed bestående af to timers egenproduceret førstegangsudsendt programvirksomhed hver uge samt genudsendelser heraf. Programmer, som er produceret og tilskudsfinansieret under en tidligere ordning, vil alene kunne udsendes i øvrig sendetid og kan ikke træde i stedet for førstegangsudsendelser. Kulturministeriet vurderer derfor, at risikoen for dobbelttilskud er af begrænset omfang. Radio- og tv-nævnets bemærkninger giver derfor ikke anledning til ændringer.

**Kravet om lokalt indhold**

Radio- og tv-nævnet bemærker, at ændringen medfører en ensretning af kravet om lokalt indhold i ordningerne for både ikkekommerciel lokalradio og lokal-tv, som findes hensigtsmæssig.

Sendesamvirket Hovedstaden mener, at der er et problem med det såkaldte ”til, fra og om/med-kriterium” i bekendtgørelsens § 11, stk. 1-3, da det ikke er angivet, hvorvidt der er tale om kumulative betingelser. Sendesamvirket Hovedstaden mener, at den nuværende formulering skal fastholdes, og at kravene kun skal forstås som ikke-kumulative.

Sendesamvirket Hovedstaden henviser til *”Rapport om ny ordning for lokalradio og -tv”* hvori det beskrives, at et krav om lokalt indhold er komplekst og svært definerbart, da lokalt og globalt indhold ofte smelter sammen, hvorfor det af en station foreslås, at kravet om lokalt indhold erstattes af en vurdering af kvalitet. Sendesamvirket Hovedstaden er enig i denne konklusion og bemærker i øvrigt, at det bør være tilstrækkeligt, at en station i forbindelse med ansøgning om programtilladelse skal oplyse, at stationen har en lokal programprofil og er lokalt forankret.

Østjyske Studerendes TV/TV Tonic bifalder, at reglerne om lokalt indhold lempes med ændringen. Foreningen gør dog opmærksom på, at Radio- og tv-nævnet fastholder den nuværende fortolkning af ordlyden *”Programvirksomheden skal udøves fra tilladelsesområdet”* i § 11, stk. 1, som værende et krav om, at alt indhold skal optages i sendeområdet, hvilket f.eks. forhindrer, at en tv-station i Jylland bringer et interview med en minister i København om en lokal jysk sag. Foreningen foreslår derfor, at fortolkningen og vejledningen ændres således, at det bliver muligt at bringe optagelser optaget uden for sendeområdet.

*Kulturministeriets kommentarer:*

Kulturministeriet noterer sig Radio- og tv-nævnets bemærkninger.

Kulturministeriet bemærker, at der i bekendtgørelsens § 11, stk. 3, står: *”Udover betingelserne i stk. 1 og 2 skal…”*, hvilket indikerer, at der er tale om kumulative betingelser. Dette kan endvidere udledes af, at der ikke står *”eller”* efter hver betingelse. Kulturministeriet vurderer ydermere, at en vurdering af kvalitet vil være endnu mere kompleks og svært definerbar end et krav om lokalt indhold, hvorfor det findes uhensigtsmæssigt.

Ændringen af bekendtgørelsens § 11, stk. 3, medfører, at der ikke længere stilles krav om, at 80 pct. af programmer skal være om eller med personer fra lokalområdet, men i stedet at 80 pct. af programmerne skal omhandle lokale forhold af særlig interesse for lokalbefolkningen. Det betyder f.eks., at et program om EU-politik godt kan betragtes som lokalt indhold, såfremt det handler om, hvilken konkret betydning politikken har for det lokale område. Ligeledes vil folketingsmedlemmer og – kandidater også kunne medvirke i lokal-tv, såfremt der drøftes lokale forhold. Derudover vil transmissioner fra vælgermøder med lokalt opstillede kandidater efter Kulturministeriets vurdering være inden for rammerne af den ovennævnte definition af lokalt indhold, idet en sådan transmission – uanset om der drøftes såvel landspolitiske som lokale emner – vil være af særlig interesse for befolkningen i lokalområdet i forbindelse med et valg. Ændringen medfører en tilsigtet ensretning af kravet om lokalt indhold på lokal-tv-området med ikkekommerciel lokalradio, ligesom et forsat krav om lokalt indhold bevarer hensigten med lokal-tv-ordningen. Det bemærkes i øvrigt, at kravet om lokalt indhold kun gælder for 80 pct. af sendetiden, medmindre den enkelte lokal-tv-station har forpligtet sig til mere. De resterende op til 20 pct. af sendetiden er således ikke underlagt et krav om lokalt indhold.

Kravet om, at programvirksomheden skal udøves fra tilladelsesområdet, følger direkte af bekendtgørelsen og er ligeledes i overensstemmelse med den lokal-tv-ordning som trådte i kraft den 1. januar 2014, hvormed man ønskede et stærkere krav om programmernes lokale indhold, herunder at programmerne skulle være producerede fra lokalområdet. Kulturministeriet bemærker, at den nærmere fortolkning af, hvad der ligger i, at programvirksomheden skal udøves fra tilladelsesområdet, herunder ift. interviews, er Radio- og tv-nævnets kompetence. Bemærkningerne fra Østjyske Studerendes TV/TV Tonic giver derfor ikke anledning til ændringer.

**Europæiske programmer**

Radio- og tv-nævnet bemærker, at tilføjelsen § 10, stk. 3, 2. pkt., vil lette nævnets administration af ændringer vedrørende europæiske programmer fra producenter, der er uafhængige af tv-foretagendet.

*Kulturministeriets kommentarer:*

Kulturministeriet noterer sig Radio- og tv-nævnets bemærkninger.

**Øvrige kommentarer**

Sendesamvirket Hovedstaden mener, at bekendtgørelsens § 36 skal ændres, så tilbagebetalingskrav alene baseres på konkrete overtrædelser. Det bemærkes i den forbindelse, at Radio- og tv-nævnets anvendelse af repræsentativitetsprincippet, hvor en station vil kunne komme til, at skulle tilbagebetale ca. 100.000 kr. per ikke-godkendt time, kan være i strid med Den Europæiske Menneskerettighedskonventions artikel 10, stk. 2, da princippet er uproportionalt.

Sendesamvirket Hovedstaden bemærker ydermere, at Kantar Gallup er stoppet med at måle seertal på ikkekommercielt tv i MUX 1 og spørger, om det er hensigtsmæssigt, at man ikke kan analysere tv-seningen i Danmark. Derudover mener sendesamvirket at samfundet med must-carry bør sikre, at ikkekommercielt tv kan ses i de private husstande. Endeligt bemærker Sendesamvirket Hovedstaden, at Radio- og tv-nævnet skal udøve mindre kontrol og have et armslængdeprincip i forhold til redaktionelle beslutninger, hvilket bør præciseres i bekendtgørelsen.

*Kulturministeriets kommentarer:*

Kulturministeriet bemærker, at det har vist sig ikke at være muligt at foretage publikumsmålinger, der var tilstrækkeligt pålidelige til at kunne afgøre, om de tidligere publikumskrav var opfyldt. Dette var ligeledes årsagen til, at man ved bekendtgørelse nr. 226 af 3. marts 2017 om ændring af bekendtgørelse om ikkekommercielt tv i MUX 1 fjernede kravet om publikumsmålinger, og Kantar Gallups ophør med måling af seertal må anses som værende en naturlig konsekvens heraf. Det bemærkes i øvrigt, at must carry-forpligtelserne for lokal-tv blev afskaffet af et meget bredt flertal i Folketinget i 2006, og der er ikke aftalt en ændring heraf i medieaftalen for 2015-2018.

Endeligt har Kulturministeriet ingen bemærkninger til Radio- og tv-nævnets udøvelse af sine beføjelser, herunder anvendelsen af repræsentativitetsprincippet, og bemærker ydermere, at der er tale om et uafhængigt nævn.

Radio- og tv-nævnet bemærker, at formuleringen af § 28 i forslag til ændring af bekendtgørelsen bør ændres, således at det præciseres hvilke eventuelle verserende eller afsluttede sager for domstolene eller offentlige myndigheder, som tilladelseshavere skal oplyse nævnet om i forbindelse med ansøgning om tilskud, samt hvilke sager nævnet kan lægge vægt på. Nævnet foreslår derudover, at der tilføjes et dekorumkrav, og at oplysningspligten i § 28 udvides til også at omfatte oplysninger om eventuelle børneattester. Endeligt konstaterer nævnet, at § 32 i forslag til ændring af bekendtgørelsen bør ophæves, da der ikke skal indsendes et sendetidsskema med oplysninger om den realiserede programvirksomhed i forbindelse med regnskab.

*Kulturministeriets kommentarer:*

§ 28, stk. 1, i forslag til ændring af bekendtgørelsen afgrænser ikke hvilke typer sager, der kan kræves oplyst om. Hensigten med bestemmelsen var, jf. § 28, stk. 2, at den skulle omfatte overtrædelser af medieansvarsloven, regler om andre tilskud end tilskud efter radio- og fjernsynsloven eller af straffeloven m.v., i relation til stationens drift og programvirksomhed med henblik på at undgå at tildele stationer driftstilskud, såfremt disse havde misligholdt betingelserne for tilskud fra øvrige offentlige myndigheder. Det indstilles på denne baggrund, at forslagets § 28, stk. 1, præciseres til at skulle læses i sammenhæng med § 28, stk. 2, ved at tilføje en henvisning hertil.

Kulturministeriet finder ikke, at bekendtgørelsen skal udvides til at omfatte et dekorumkrav, da dette typisk kun gælder for offentligt ansatte, og ligeledes ses hjemlet, for så vidt angår tjenestemænd, i tjenestemandsloven § 10.

Kulturministeriet bemærker, at tv-stationerne allerede har pligt til, at indhente de fornødne børneattester inden ansættelse af medarbejdere, der skal have direkte kontakt med eller færdes blandt børn, jf. § 2, stk. 1, nr. 16, i bekendtgørelse om indhentelse af børneattest ved ansættelse og beskæftigelse af personer i myndigheder, institutioner, foreninger m.v. inden for Kulturministeriets ressortområde. Kulturministeriet finder på denne baggrund ikke anledning til at udvide oplysningspligten i forslagets § 28.

Det indstilles, at § 32 i forslag til ændring af bekendtgørelsen ophæves, da bestemmelsen ifølge Slots- og Kulturstyrelsen ikke håndhæves af Radio- og tv-nævnet og efter nævnets opfattelse er unødvendig.

SAML har ingen bemærkninger til de foreslåede ændringer og finder det positivt, at ændringerne medfører en større ensartethed i kravet om lokalt indhold for ikkekommerciel lokalradio og -tv.

SAML fremkommer derudover med syv forslag til yderligere ændringer i bekendtgørelsen.

Om bekendtgørelsens § 8, stk. 1, foreslår SAML, at den afsatte tid til tegnsprogstolkede programmer udsendt på DR og TV2 afsættes til de ikkekommercielle tv-stationer, og at DR og TV2 pålægges at synstolke de programmer, som herefter udsendes på MUX 1, direkte i udsendelserne.

Om bekendtgørelsens § 14 foreslår SAML, at denne udgår af bekendtgørelsen, eller ændres til, at europæiske programmer også omfatter danske programmer produceret af tv-stationen selv. SAML mener ikke, at § 14, stk. 2, om programmer fra europæiske producenter, der er uafhængige af tv-stationen, hænger sammen med forbuddet mod at købe programmer af produktionsselskaber.

Om § 19, stk. 2, 7. pkt., i forslag til ændring af bekendtgørelsen foreslår SAML at forståelsen af public access også skal inkludere programmer produceret af foreninger og interessegrupper, da det er i større overensstemmelse med virkeligheden.

Om § 24, stk. 1, i forslag til ændring af bekendtgørelsen foreslår SAML, at tv-stationernes årlige afrapportering begrænses til kun at omfatte en repræsentativ del af tv-stationens udsendelsesvirksomhed, f.eks. en uge, da det er for omfattende for den primært frivillige arbejdskraft, at fremlægge fuld afrapportering og dokumentation for et helt år.

Om § 24, stk. 5, i forslag til ændring af bekendtgørelsen foreslår SAML, at denne udgår af bekendtgørelsen. Såfremt der foreligger et behov for oversættelse af programmer, skal udgiften afholdes af den tilsynsførende myndighed. SAML bemærker, at kravet kan afholde stationer fra at udsende programmer produceret af flygtninge og indvandrere til skade for disses integration.

Om bekendtgørelsens bilag 1 foreslår SAML, at dette udgår af bekendtgørelsen. Alternativt bør det præciseres, at europæiske programmer også omfatter danske programmer, som skal produceres af tv-stationen selv.

Om bekendtgørelsens bilag 2 med standardvedtægter for sendesamvirkerne foreslår SAML en præcisering af formuleringen vedrørende sendesamvirkets opgaver, da det vil skabe den ønskede ensartethed for ikkekommerciel radio og tv: *”… formål er at varetage fælles anliggender i medfør af §§ 17 og 18 i bekendtgørelse om ikkekommercielt tv i MUX 1 for tv-stationer, der har tilladelse fra Radio- og TV-Nævnet til at sende tv i <region> i medfør af nævnte bekendtgørelse.”*

*Kulturministeriets kommentarer:*

Sendetiden mellem kl. 17:00 og 21:00 på MUX 1 er afsat til tegnsprogstolkede programmer fra DR og TV 2. Kulturministeriet finder således ikke anledning til at ændre bekendtgørelsens § 8, stk. 1.

Vedrørende forslag om fjernelse eller ændring af bekendtgørelsens § 14 og bilag 1 om europæiske programmer bemærkes det, at bekendtgørelsens § 14, nr. 2, om udsendelse af europæiske programmer, som er uafhængige af tv-foretagendet i 10 pct. af sendetiden følger af AVMS-direktivets art. 17. Danske programmer anses også som *”europæiske programmer”*, men der skal være tale om programmer, som er uafhængige af tv-stationen selv. Det bemærkes, at der ikke er tale om et krav, men om et forhold, som tv-stationer blot bør tilstræbe.

Det følger af bekendtgørelsens § 11, stk. 1, at programmerne skal produceres af tilladelseshaveren eller af personer hjemmehørende i tilladelsesområdet, altså facilitering af public access til borgere. Kulturministeriet finder ikke anledning til at ændre forståelsen af public access i § 19, stk. 2, 7. pkt., i forslag til ændring af bekendtgørelsen, da en udvidelse af begrebet ”public access” til også at omfatte foreninger og interessegrupper vil udvande kravet om egenproduktion i bekendtgørelsens § 11, stk. 1, og stride mod hensigten bag den lokal-tv-ordning som trådte i kraft den 1. januar 2014, hvormed man skærpede kravene til lokal egenproduktion. Kulturministeriet finder det derfor hensigtsmæssigt, at public access-adgangen alene omfatter borgere i tilladelsesområdet.

Kulturministeriet finder ikke anledning til at ændre § 24, stk. 1, i forslag til ændring af bekendtgørelsen og bemærker, at kompetencen til at beslutte omfanget af de, til brug for nævnets tilsyn, påkrævede rapporter og dokumentation, ligger hos Radio- og tv-nævnet. Det bemærkes endvidere, at det af hensyn til nævnets tilsyn, findes hensigtsmæssigt, at tilladelseshavere forelægger fyldestgørende afrapportering. Kulturministeriet finder det ikke uforholdsmæssigt bebyrdende, at nævnet anmoder om en årlig programoversigt samt om én uges programkopier, altså to timer.

Kulturministeriet finder ikke anledning til at ændre § 24, stk. 5, i forslag til ændring af bekendtgørelsen. Det bemærkes i den forbindelse, at samme krav er indført for så vidt angår lokalradio.

Det indstilles, at formuleringen af bekendtgørelsens Bilag 2, § 1, stk. 3, ændres i tråd med det af SAML foreslåede med henblik på en mere præcis formulering af sendesamvirkets formål.

Dansk Folkeoplysnings Samråd (DFS) tilkendegiver, at de støtter ovenstående høringssvar fra SAML.

*Kulturministeriets kommentarer:*

Kulturministeriet noterer sig dette og henviser til ovenstående kommentarer.

DILEM ser med stor glæde på forslag til ændring af bekendtgørelsen og mener, at det vil gavne lokalbefolkningens nytte af lokalt tv, den demokratiske forståelse, give bedre oplysninger om lokale aktiviteter samt højne lokalbefolkningens viden om det europæiske samarbejde. Dilem mener samlet set, at ændringen vil medføre et højere oplysningsniveau og vil modvirke isolering og ghettoisering.

*Kulturministeriets kommentarer:*

Kulturministeriet noterer sig DILEM’s bemærkninger.

DR noterer sig, at der ikke er ændringer i forhold til sendesamvirkernes betalingsforpligtelser i bekendtgørelsens § 17, stk. 9, således at DR ikke afholder tredjemands distributionsomkostninger.

*Kulturministeriets kommentarer:*

Kulturministeriet noterer sig DR’s bemærkninger.